ธปท.ยอมรับห่วงปัญหาหนี้เสียไตรมาส 2 พุ่ง
ธปท.ยอมรับห่วงปัญหาหนี้เสียไตรมาส 2 พุ่ง&nbsp; หลังเศรษฐกิจได้รับผลกระทบจากการชุมนุม แต่มั่นในไม่กระทบฐานะของธนาคารพาณิชย์ เพราะมีการกันสำรองสูงถึง 130% เงินกองทุนก็สูงกว่าเกณฑ์
31 พ.ค. 2553

ธปท.ยอมรับห่วงปัญหาหนี้เสียไตรมาส 2 พุ่ง  หลังเศรษฐกิจได้รับผลกระทบจากการชุมนุม แต่มั่นในไม่กระทบฐานะของธนาคารพาณิชย์ เพราะมีการกันสำรองสูงถึง 130% เงินกองทุนก็สูงกว่าเกณฑ์
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) เปิดเผยว่า  ขณะนี้ต้องยอมรับว่าในบางภาคธุรกิจมีหนี้ไม่ก่อให้เกิดรายได้(เอ็นพีแอล)เพิ่มขึ้นบาง แต่ยังเพิ่มในระดับที่ไม่สูงมาก ไม่ได้เพิ่มขึ้นจนมีนัยสำคัญ แต่ก็ยอมรับว่าธปท.เป็นห่วงเอ็นพีแอลใหม่ ที่อาจจะเพิ่มขึ้นในช่วงไตรมาส 2 ปีนี้ ที่อาจจะเพิ่มขึ้นมาก  หลังจากหลายๆภาคธุรกิจได้รับผลกระทบจากปัญหาการชุมนุมทางเมือง ที่รุนแรงกว่าที่เคยคาดไว้ 
“ระดับหนี้เสียหรือเอ็นพีแอล ของระบบสถาบันการเงิน เคยลดลงมาตั้งแต่ไตรมาส 1-3 ของปี 52 ขณะที่ในไตรมาส 4 ของปี 52 รวมถึงไตรมาสแรกของปีนี้ยังอยู่ในระดับทรงตัว แต่ในช่วงไตรมาส 2 ปีนี้ ธปท.มีเราค่อนข้างมีความเป็นห่วงเป็นใย ว่าเอ็นพีแอลของสถาบันการเงินอาจจะเพิ่มขึ้น แต่ก็ไม่ถึงขั้นกังวลจนเกินไป เพราะตอนนี้ธปท.ได้หารือกับธนาคารพาณิชย์อย่างต่อเนื่อง และเราเชื่อว่าสถาบันการเงินจะสามารถรดูแลระดับเอ็นพีแอลของตัวเองไม่ให้มีปัญหาได้” นายเกริกกล่าว
ทั้งนี้ ธปท.มองว่าสถาบันการเงินในระบบยังมีความเข้มแข็ง ไม่ว่าจะมองในแง่คุณภาพสินทรัพย์  ความสามารถในการทำกำไร รวมถึงระดับเอ็นพีแอล ที่สำคัญสถาบันการเงินมีการกันสำรองความเสียหายจากหนี้เสียค่อนข้างสูง เฉลี่ยทุกธนาคารจะกันสำรองหนี้ไว้ไม่ต่ำกว่า 130% ซึ่งถือว่ามีสัดส่วนสูงกว่าเกณฑ์มาตรฐานการกันสำรองมาก จึงเชื่อว่าเงินสำรองดังกล่าวจะสามารถรองรับความเสียหายจากหนี้เสียที่อาจจะเกิดขึ้นในอนาคตได้ ขณะเดียวกันเงินทุนสำรองต่อสินทรัพย์เสี่ยง(บีไอเอส)ก็อยู่ในเกณฑ์สูงเฉลี่ยที่ 15-16% จากเกณฑ์ปกติที่ธปท.กำหนด 8.5%